‘Slagoffers op elke vloer’ toe woonstelblok brandBrandbestryders buite die gebou in die Bronx, New York. (Foto: Ed JONES / AFP) Minstens 19 mense, van wie nege kinders, is dood nadat ’n verwoestende brand Sondag by ’n woonstelgebou in New York uitgebreek het. Dié brand word bestempel as een van Amerika se ergste residensiële brande in onlangse geheue en volg enkele dae ná ŉ brand by ŉ drieverdiepinghuis in die deelstaat Philadelphia die lewens van 12 mense geëis het. Agt van dié slagoffers was ook kinders. Minstens 200 brandbestryders is Sondag na ’n 19-verdieping‑woonstelgebou in die Bronx in New York ontbied, nadat ’n brand net voor 11:00 op die tweede en derde verdieping ontstaan het. Daniel Nigro, kommissaris van die New Yorkse brandweer, sê die brand het by ’n draagbare elektriese verwarmer in ’n slaapkamer ontstaan. Vlamme en “ongekende” digte rook het die struktuur vinnig daarna verswelg. “[Brandbestryders] het slagoffers op elke vloer en op die trappe gevind. “Die laaste keer dat ons soveel lewensverlies gehad het, was ’n brand wat meer as 30 jaar gelede, ook hier in die Bronx, uitgebreek het,” het Nigro gesê. Volgens ooggetuies het vasgekeerde inwoners gister by die vensters van die brandende gebou om hulp geskree. “Daar was baie kinders wat gehuil het: ‘Help! Help! Help!’” het die 38-jarige Dilenny Rodriguez, wat saam met haar kinders uit die brandende woonstelgebou ontsnap het, aan AFP gesê. Burgemeester Eric Adams het aan verslaggewers gesê 19 mense is dood en 63 is beseer, van wie verskeie ná die brand in ’n kritieke toestand verkeer. Die beseerdes is na vyf verskillende hospitale geneem nadat baie van hulle aan hart- en asemhalingstilstand en erge rookinaseming gely het. “Hierdie gaan een van die ergste brande in ons geskiedenis wees,” het Adams voorspel. “Bid saam met my vir diegene wat ons verloor het, veral die nege onskuldige jong lewens wat kortgeknip is,” het die burgemeester ook later in ’n twiet gesê. Die Bronx is die tuiste van talle immigrante. Volgens Adams is baie van die brandende gebou se inwoners Moslems wat uit Gambië na New York verhuis het. ‘Dis asof jy versmoor word’ Michael Joseph (32), wat in die gebou woon, het gesê dit het hom weens die digte rook ongeveer 30 minute geneem om die gang te bereik en vandaar die ses stelle trappe na onder op te spoor. “Dit is asof jy nie kan asemhaal nie; dit is asof jy versmoor word.” “Dit was chaoties,” het George King, wat direk langs die gebou woon, aan AFP gesê. “Ek is al 15 jaar hier en dit is die eerste keer dat ek so iets sien.” Rodriguez sê sy en haar kinders kon nie voor hul sien toe hulle uit die brandende gebou vlug nie. “Hulle [brandbestryders] het my dogter by my gevat en ek het paniekerig geraak. Toe ek by die trappe kom, het ek ’n liggaam van ŉ persoon op die vloer gesien, wat hulle probeer red het. Daar was ook ŉ dooie hond. Dit was regtig ontstellend.” Adams, wat sedert 1 Januarie die amp van burgemeester beklee, het gesê die brand is “werklik ’n tragedie”, en het bygevoeg dat baie inwoners ontheem is. “Dit is regtig ’n aaklige dag vir ons.”